ජනාධිපති මහින්ද රාජපක්ෂ මහතාට ඔක්ස්ෆර්ඩ් සරසවියේ දේශනය පැවැත්වීමට අවශ්‍ය ඉඩ – කඩ සලසා දීමට අපොහොසත් වීමෙන් මහා බ්‍රිතාන්‍ය රජය තමන් අසමත් රාජ්‍යයක් බවට ඔප්පු කර ඇතැයි ජාතික නිදහස් පෙරමුණ පෙන්වා දෙයි.වෙනත් රටක නායකයෙකු තම රටට පැමිණි විටක ඔහුගේ කටයුතු අවශ්‍ය පරිදි ඉටුකරගැනීමට ඉඩ සැලසීම සෑම රජයකම යුතුකම හා වගකීම බවද ඊයේ (02) මාධ්‍ය හමුවකට එක්වෙමින් එහි නායක විමල් වීරවංශ මහතා පැවැසීය.ශ්‍රී ලංකාව අසාර්ථක රාජ්‍යයක් බවට පසුගියදා චෝදනා කළත් මහා බ්‍රිතාන්‍ය ඇතුළු බටහිර රටවලින් මෙරටට පැමිණි සෑම රාජ්‍ය තාන්ත්‍රිකයකුටම තමන්ගේ අවශ්‍යතා ඉටුකර ගැනීමට ඉඩ සලසා දීමෙන් ශ්‍රී ලංකාව අසාර්ථක රාජ්‍යයක් නොවන බව ඔප්පුකර ඇතැයි ද ඒ මහතා කීවේය.එල්.ටී.ටී.ඊ සංවිධානයට උදව් කළ මහා බ්‍රිතාන්‍ය ඇතුළු බටහිර රටවල් ඒ මගින් ශ්‍රී ලංකාව දෙකඩ කිරීමට සකස් කළ සියලු උපායන් පරාජය වූවාට පසුව අප රටේ රාජ්‍ය නායකයාට මෙසේ කෙනෙහෙළිකම් කරන්නේ රටෙන් පළිගැනීමට බවද වීරවංශ මහතා මෙහිදී සඳහන් කෙළේය.ඔක්ස්ෆර්ඩ් විශ්වවිද්‍යාලයේ දේශනයක් පැවැත්වීමට එහි ගිය ජනාධිපති මහින්ද රාජපක්ෂ මහතාට එම දේශනය පැවැත්වීමට සුදුසු වාතාවරණය බ්‍රිතාන්‍ය රජය විසින් හිතාමතාම අහිමි කර ඇතැයි ද මේ මාධ්‍ය හමුවේ දී පෙන්වාදුන් ජාතික නිදහස් පෙරමුණේ නායක විමල් වීරවංශ මහතා මෙසේ ද පැවැසීය.මේ රටේ කොටි ත්‍රස්තවාදීන් පරාජය කිරීමේ යුද්ධය උත්සන්නව තිබූ අවධියේ පවා මෙරටට පැමිණි විදේශ රාජ්‍ය තාන්ත්‍රිකයන්ට ඔවුන්ගේ කටයුතු නියමාකාරයෙන් ඉටුකැර ගෙන ආපසු යෑමට ඉඩ – කඩ සහ අවස්ථාව සලසා දුන්නා.ඒ කාලයේ මෙරටට පැමිණි සමහරුන් කොටින්ට උදව් කිරීමට ඒ ප්‍රදේශවලට ගිය බවත් අප දන්නවා.එහෙත් වගකිවයුතු රාජ්‍යයක් ලෙස මෙරටට පැමිණෙන රාජ්‍ය තාන්ත්‍රිකයන්ට ඔවුන්ගේ ඕනෑ එපාකම් ඉටුකර ගැනීමට ඉඩ කඩ ලැබුණා.කොටි සංවිධානය, ප්‍රජාතන්ත්‍රවාදී ජාතික සන්ධානය, එක්සත් ජාතික පක්ෂය එක්ව කොටින්ගේ ලාංඡනය, කොටින්ගේ ධජය ප්‍රදර්ශනය කරමින් විරෝධතාවල යෙදෙන්ට බ්‍රිතාන්‍ය රජය ඉඩ දීලා තිබුණා.